《怀徐伯枢诸友》
元代·谢应芳

一昨方卧疴，妻子呼避兵。扶持上轻舟，烽火照夜明。

问兵今远上，言围阖闾城。赖有风满帆，送我东南征。

三宿坐不寐，鹤鸣上华亭。晓泊青龙江，芦菔匝地青。

新知适相遇，留我居筱泾。土风颇淳朴，地僻鸡犬宁。

吾病日以瘳，客来能送迎。老瘦心自怜，或谓诗骨清。

比邻两三家，情亲若平生。园蔬日持送，酒壶时共倾。

对酒不能乐，艰虞未忘情。怀哉数君子，雨打水上萍。

飘零各何许？吾将寻旧盟。卖刀买黄犊，子孙共春耕。

奈何西枝西，炮石犹雷鸣。

作者简介：谢应芳（1295～1392）元末明初学者。字子兰，号龟巢，常州武进（今属江苏）人。自幼钻研理学，隐白鹤溪上，名其室为“龟巢”，因以为号。授徒讲学，议论必关世教，导人为善，元末避地吴中，明兴始归，隐居芳茂山，素履高洁，为学者所宗，有《辨惑编》、《龟巢稿》等。